Išrašas

LIETUVOS RESPUBLIKOS SEIMO

SOCIALINIŲ REIKALŲ IR DARBO KOMITETAS

Lietuvos Respublikos Seimui	2003-06-30 Nr.103 –

POSĖDŽIO PROTOKOLAS

2003-06-30 Nr. 20

Vilnius

7. SVARSTYTA: Lietuvos Respublikos Seimo kanceliarijos Teisės departamento išvada dėl Lietuvos Respublikos darbuotojų saugos ir sveikatos įstatymo projekto Nr.IXP-2185(3).

NUSPRĘSTA: Iš dalies pritarti Lietuvos Respublikos Seimo kanceliarijos Teisės departamento išvadai.

PRIDEDAMA: Komiteto nuomonė dėl Teisės departamento pastabų ir pasiūlymų projektui Nr.IXP-2185(3) – 3 lapai.

Komiteto pirmininkas	Algirdas Sysas

Komiteto nuomonė dėl Teisės departamento pastabų ir pasiūlymų projektui IXP-2185(3)

Pastabos ir pasiūlymai	Komiteto nuomonė
1. Teikiamo įstatymo projekto 1 straipsnio 4 punkte reikėtų papildyti, kad šis įstatymas taip pat nustato ir darbuotojų atstovų teises bei pareigas nustatant saugias ir sveikas darbo sąlygas.	Pritarti. Po žodžio “sąlygas” įrašyti “bei darbuotojų atstovų teises sudarant darbuotojams saugias ir sveikas darbo sąlygas” .
2. Įstatymo projekte siūlytina sąvoką “teisės aktai” keisti sąvoka “norminiai teisės aktai” ir tokiu būdu suderinti su atitinkama sąvoka, naudojama Darbo kodekse, su kuriuo ir derinamas teikiamas įstatymo projektas.	Pritarti.
3. Teikiamo įstatymo projekto 2 straipsnio 9 dalyje apibrėžiant darbuotojo sąvoką geriau būtų daryti nuorodą į Darbo kodekso 15 straipsnį, o ne atkartoti minėto straipsnio nuostatas ir tokiu būdu vietoje žodžių “fizinis asmuo, dirbantis pagal darbo sutartį už atlyginimą” įrašyti žodžius “kaip nustatyta Darbo kodekso 15 straipsnyje”.	Pritarti.
3.1 Šio straipsnio 10 dalyje reikėtų išbraukti žodžius “įmonės profesinė sąjunga, o jeigu įmonės profesinės sąjungos nėra – kiti darbuotojų atstovai”.	Pritarti.
3.2 Šio straipsnio 11 dalies nuostatas reikėtų suderinti su teikiamo įstatymo projekto 13 straipsnio 4 dalimi, kurioje nustatyta, kad darbuotojų atstovus saugai ir sveikatai renka ne darbuotojų atstovai, o įmonės darbuotojų kolektyvas susirinkime.	Pritarti. Patikslinti 11 punktą: „11. Darbuotojų atstovas saugai ir sveikatai – įmonės darbuotojų kolektyvo susirinkime išrinktas darbuotojas, kuriam suteikiami įgaliojimai atstovauti įmonės, padalinio, pamainos darbuotojų interesus saugos ir sveikatos srityje.”
3.3 Šio straipsnio 20 ir 21 dalis siūlytume koreguoti ir nustatyti, kad nelaimingi atsitikimai pakeliui į darbą arba iš darbo yra ne atskira nelaimingų atsitikimų darbe rūšis, bet vienas iš nelaimingų atsitikimų darbe porūšių. Tai suponuoja ir kitos šio įstatymo projekto nuostatos, pvz., šio įstatymo projekto VII skyriaus pavadinime ir jame išdėstytuose straipsniuose kalbama tik apie nelaimingus atsitikimus darbe ir profesines ligas, o atskira nelaimingų atsitikimų pakeliui į darbą arba iš darbo neminima. Atsižvelgus į šią pastabą, taip pat reikėtų koreguoti šio įstatymo projekto 42 straipsnio 1 dalį.	Iš dalies pritarti. Įvertinant pasiūlymą patikslinamos 43 straipsnio 4 dalis ir 44 str. 1 dalis ir išdėstomos taip: 43 str. 4 d. „4. Pranešimų apie nelaimingus atsitikimus, susijusius su darbu, iš jų apie nelaimingus atsitikimus darbe ir nelaimingus atsitikimus pakeliui į darbą ar iš darbo, apie nelaimingus atsitikimus nesusijusius su darbu darbe, profesines ligas ir jų registravimo tvarką nustato atitinkamai Nelaimingų atsitikimų darbe tyrimo ir apskaitos nuostatai, Profesinių ligų tyrimo ir apskaitos nuostatai.” 44 str. 1d. “1. Visoms įmonėms privaloma vienoda nelaimingų atsitikimų susijusių su darbu, iš jų nelaimingų atsitikimų darbe ir nelaimingų atsitikimų pakeliui į darbą ar iš darbo, nelaimingų atsitikimų nesusijusių su darbu darbe, profesinių ligų, nurodytų šio įstatymo 42 straipsnyje, tyrimo tvarka, nustatyta šiuo įstatymu, Nelaimingų atsitikimų darbe tyrimo ir apskaitos nuostatais, Profesinių ligų tyrimo ir apskaitos nuostatais.”
3.4 Šio straipsnio 23 dalyje vietoje žodžio “darbuotoja” siūlytume keisti žodžiu “motina”.	Nepritarti, nes „nėščia moteris” nebūtinai yra „motina”, bet darbo santykių požiūriu ji yra „darbuotoja”.
4. Įstatymo projekto 7 straipsnio 1 dalyje reikėtų nurodyti, kad teritorinės darbuotojų saugos ir sveikatos komisijos steigiamos trišaliu socialinių partnerių bendradarbiavimo principu ir suvienodinti apskričių bei savivaldybių lygiu steigiamų minėtų komitetų pavadinimus.	Pritarti. 7 straipsnio 1 dalyje po žodžio „nagrinėti” įrašyti žodį „trišaliu”, po žodžio „savivaldybių” įrašyti žodį „darbuotojų”.
5. Teikiamo įstatymo projekto 8 straipsnyje įtvirtinta nuostata, kad darbuotojų saugos ir sveikatos specialistus rengia tik aukštosios mokyklos. Tačiau šiuo metu galiojančio Darbuotojų saugos ir sveikatos įstatymo 10 straipsnyje nustatyta, kad minėtus specialistus gali rengti ne tik aukštosios, bet ir aukštesniosios mokyklos. Toks minėtų nuostatų pakeitimas sąlygos tai, kad įsigaliojus teikiamam įstatymo projektui tie darbuotojų saugos ir sveikatos specialistai, kurie bus įgiję tik atitinkamą aukštesnįjį išsilavinimą, nebegalės dirbti įmonių darbuotojų saugos ir sveikatos tarnybose. Tiesa, teikiamo įstatymo projekto 12 straipsnio 2 dalyje nustatyta, kad tam tikrais atvejais minėtose tarnybose galės dirbti asmenys, neturintys aukštojo išsilavinimo. Tačiau teikiamame įstatymo projekte nenustatytas pereinamasis laikotarpis ir nenustatyta galimybė sudaryti sąlygas minėtiems asmenims įgyti reikiamą išsilavinimą. Todėl siūlytume pasvarstyti, ar nereikėtų teikiamame įstatymo projekte numatyti, kad darbuotojų saugos ir sveikatos tarnybose gali dirbti asmenys, turintys ne tik aukštąjį, bet ir aukštesnįjį išsilavinimą, ir atitinkamai papildyti įstatymo projekto 8 straipsnio 1, 2 ir 4 dalis.	Pritarti. Patikslinti 8 straipsnio 1, 2 ir 4 dalis - po žodžio „Aukštųjų” įrašyti žodžius „ir aukštesniųjų”.
6. Teikiamo įstatymo projekto 10 straipsnio 2 dalyje siūlytume išbraukti žodžius “profesinės sąjungos, o jeigu profesinės sąjungos nėra – kitų darbuotojų atstovų ir (ar) darbdavio atstovų iniciatyva”.	Pritarti.
7. Projekto 12 straipsnio 1 dalies antras sakinys tikslintinas kalbos redakcijos požiūriu.	Nepritarti.
8. Įstatymo projekto 13 straipsnio 2 dalies 1 punkto antras sakinys siūlytinas braukti kaip perteklinis. Šios dalies 3 punkto trečias sakinys brauktinas kaip perteklinis, nes analogiška nuostata išdėstyta šios dalies 4 punkte. Šio straipsnio 4 dalies antras sakinys koreguotinas kalbos redakcijos požiūriu.	Pritarti.
9. Įstatymo projekto 21 straipsnio 3 dalį reikėtų papildyti žodžiais “Naktį dirbantys ir” ir tokiu būdu suderinti šios dalies nuostatas su Darbo kodekso 265 straipsnio 4 dalimi.	Pritarti. Patikslinti pagal Darbo kodekso 265 str. 4 d. „3. Naktį dirbantys ir pamaininiai darbuotojai…”
10. Teikiamo įstatymo projekto 25 straipsnio 3 punkte vietoje žodžio “darboviečių” įrašyti žodį “darbo”.	Nepritarti.
10.1 Šio straipsnio 5 punkto nuostatas reikėtų suderinti su šio įstatymo projekto 33 straipsnio 2 dalimi bei Valstybės tarnybos įstatymo 8 straipsnio 4 dalimi ir išbraukti žodžius “įmonės administracijos pareigūnų pareigybių aprašymus, valstybės tarnautojų pareigybių aprašymus (juose nustato privalomus vykdyti darbuotojų saugos ir sveikatos reikalavimus)”.	Iš esmės pritarti. Vietoj išbraukti siūlomų žodžių reikėtų įrašyti žodžius „pareigybių aprašymus”.
10.2 Taip pat siūlytina išbraukti šio straipsnio 12 punktą, nes tai yra ne šio įstatymo reguliavimo dalykas, be to, apdrausti darbuotojus privalomu nelaimingų atsitikimų darbe ir profesinių ligų draudimu privalo darbdavys, o ne jo atstovas asmeniškai.	Pritarti.
11. Teikiamo įstatymo projekto 26 straipsnio 1 dalies pirmas sakinys redaguotinas kalbos redakcijos požiūriu.	Pritarti. Vietoj žodžių “iš jų” įrašyti žodžius “taip pat”.
12. Įstatymo projekto 36 straipsnio 1 dalyje reikėtų išbraukti žodžius “iki šešiolikos metų”, nes vaiko sąvoka yra apibrėžta šio įstatymo projekto 2 straipsnio 30 dalyje.	Pritarti.

Protokolą rašė

komiteto padėjėja	Rita Virbalienė